Dodelike skietery by Pta-winkelsentrumDie skietery was in die parkeergebied van die sentrum. (Foto: Twitter) ŉ Man is dood en nog een agter tralies ná ŉ skietery Maandagoggend by die luukse Menlyn Maine-winkelsentrum in Pretoria. Volgens die winkelsentrum het die voorval in die oop parkeerterrein van die sentrum gebeur. ŉ Video van die voorval is wyd op sosiale media versprei. Die winkelsentrum het gesê sy sekuriteitsbeamptes was dadelik op die toneel en die polisie het kort daarna gevolg. Brig. Mathapelo Peters, Gautengse polisiewoordvoerder, het gesê die oorledene was glo saam met twee ander mans by die winkelsentrum, toe een van hulle die verdagte genader het. ŉ Stryery het uitgebreek. “Voorlopige aanduidings is dat die verdagte na sy voertuig toe is, en met ŉ vuurwapen teruggekeer het. “Hy het meer as een skoot op die oorledene geskiet, wat die situasie probeer ontlont het. Die man is op die toneel dood verklaar,” het Peters gesê. ‘n Video van die voorval is op sosiale media versprei. (Skermgreep: Twitter) Die polisie het op sy wapen beslag gelê. Die motief vir die skietery is in dié stadium nog onduidelik. “Die verdagte is in hegtenis geneem en sal op ŉ moordklag in die Pretoriase landdroshof verskyn,” het Peters gesê.